 پاکستان کې د پوليو شپږ نورې پېښې مخې ته راغلي
پاکستان کې د پوليو شپږ نورې پېښې مخې ته راغلي چې پکې پینځه په خېبرپښتونخوا او يوه په سیند صوبه کې رپوټ شوې ده، پاکستان کې ټولې شمېرې ۸۶ (86) ته ورسېدې. 
کراچۍ — پېښور کې د پوليو د مخنيوي د پروګرام دفتر وي او ای ډیوه ته پخلی کړی چې په لکي مروت ضلع کې د پوليو درې نورې پېښې مخې ته راغلي دي. ددغې تر څنګ په چارسده او تور غر کې هم د پولیو پي ۲ نوي کېسونه رپورټ شوي دي. په خېبرپښتونخوا صوبه کې د دې نوؤ پېښو سره د پوليو د پېښو ټوله شمېره ۶۴(64) ته ورسېده. په خېبرپښتونخوا کې پوليو تر ټولو زياته ځپلې ضلع بنو ده چرته چې د پوليو پروګرام د مخنيوي د شمېرو ترمخه تراوسه پورې ۲۰ پېښې رپوټ شوي دي. د پوليو نه په دوېم نمبر زياته اغېزمنه ضلع لکي مروت شوه او دلته د پوليو د پېښو شمېرې۱۷ ته ورسېدې. بنو او لکي مروت د خېبرپښتونخوا په جنوب کې يو بل ته نزدې پرتې ضلعې دي. تازه بله پېښه په کراچۍ کې مخې ته راغلې او په سيند صوبه کې د پوليو شمېره لسو ته ورسېده. په کراچۍ کې له دې وړاندې درې نورې پېښې هم رپوټ شوي دي. د پوليو د مخنیوي د پروګرام چارواکي وايي د مياندو او پلار د انکار له امله په ماشومانو کې د پوليو پېښې سېوا شوې، دوی وايي مياندې او پلار انکار کوي او خپلو ماشومانو ته د پوليو ضد څاڅکي نه ورکوي.